Брус Уилис
Уо̀лтър Брус Уѝлис () е американски актьор, продуцент и певец, носител на награди „Златен глобус“, „Златна камера“, „Изборът на публиката“ и две награди „Еми“, номиниран е за четири награди „Сатурн“. Известни филми с негово участие са „Умирай трудно“, „Умирай трудно 2“, „Последният бойскаут“, „Криминале“, „Петият елемент“, „Армагедон“, „Шесто чувство“, „Град на греха“, „Looper: Убиец във времето“, сериалите „Съдружници по неволя“, „Приятели“ и други.

Биография 
Брус Уилис е роден на 19 март 1955 г. във военната база на германския град Идар-Оберщайн в Западна Германия. Майка му е германка, а баща му е американски войник. През 1957 г. семейството му се връща в американското градче Пенс Гроув, щата Ню Джърси. Брус е буйно дете с не много добър успех в училище. Свири в малък оркестър и участва в училищната театрална трупа. След завършването на училище, записва да учи Монтклеърския държавен колеж, за да продължи театралното си образование.

Брус Уилис е женен за актрисата Деми Мур от 21 ноември 1987 до 18 октомври 2000. Двойката не дава обяснение за раздялата си. Имат три деца: Румър Глен Уилис (р. 1988), Скаут ЛаРу Уилис (р. 1991) и Талюла Бел Уилис (р. 1994). Все още поддържат приятелски отношения и делят къща и общ бизнес в окръг Блейн в Айдахо. През февруари 2009 година се жени за Ема Хеминг на тайна церемония на Бахамските острови. На 1 април 2012 се ражда дъщеря им Мейбъл Рей Уилис, а на 5 май 2014 г. – втората им дъщеря, Евелин Пен.. Семейството известно време живее в Ню Йорк, в апартамент в близост до Сентръл парк, но от 2019 г. те живеят в квартала Брентууд на Лос Анджелис.

През април 2009 г. Брус Уилис подписва договор с френския гигант „Belvedere S.A.“ да бъде международно лице на водката Sobieski и участва в специална рекламна кампания срещу 3,3% от собствеността на компанията.

През пролетта на 2022 г. Брус Уилис е диагностициран с афазия, и той приключва актьорската си кариера. Този факт е съобщен на 30 март 2022 г. от роднините на актьора.

Кариера 
През 1979 г. започва да играе малки роли в театри. През следващите 2 години има и малки участия във филми: „Първият смъртоносен грях“ и „Присъдата“. Късметът му проработва през 1985 г. когато го избират, за ролята на Дейвид Адисън в сериала „Съдружници по неволя“ (1985–89). За участието си, през 1987 г. е отличен с награда „Еми“. Следва „Среща с непозната“ с Ким Бейсингър. Филмът, който го издига на върха, е „Умирай трудно“.

Любопитно 
 Той е левичар.
 Понякога носи обица на лявото си ухо, което продупчва още на 14.
 Има татуировка на дясното си рамо. (2003)
 Поддръжник е на Републиканската партия.
 Замества болния Дейвид Летърман в шоуто му на 26 февруари 2003, когато всъщност трябва да му гостува.
 Притежава бар „Mint“ и театъра „Liberty“ в Хейли в Айдахо.
 Лутеран е.
 Говори немски на сравнително високо ниво.

Филмография 

 „Първият смъртоносен грях“ (1980)
 „Присъдата“ (1982)
 „Съдружници по неволя“ (1985 – 1989)
 „Среща с непозната“ (1987)
 „Sunset“ (1988)
 „Умирай трудно“ (1988)
 „That's Adequate“ (1989) (камео)
 „В страната“ (1989)
 „Виж кой говори“ (1989) (глас)
 „Умирай трудно 2“ (1990)
 „Виж кой говори пак“ (1990) (глас)
 „Кладата на суетата“ (1990)
 „Убийствени мисли“ (1991)
 „Хъдсън Хоук“ (1991)
 „Били Батгейт“ (1991)
 „Последният бойскаут“ (1991)
 „The Player“ (1992) (камео)
 „Смъртта ѝ прилича“ (1992)
 „Заредено оръжие“ (1993) (камео)
 „Точен прицел“ (1993)
 „Север“ (1994) (говорител)
 „Цвят на нощ“ (1994)
 „Криминале“ (1994)
 „Няма балами“ (1994)
 „Умирай трудно 3“ (1995)
 „Четири стаи“ (1995)
 „12 маймуни“ (1995)
 „Последният оцелял“ (1996)
 „Бийвъс и Бътхед правят Америка“ (1996) (глас)
 „Петият елемент“ (1997)
 „Чакала“ (1997)
 „Код Меркурий“ (1998)
 „Армагедон“ (1998)
 „Блокада“ (1998)
 „Franky Goes to Hollywood“ (1999) (кратка поява)
 „Закуска за шампиони“ (1999)
 „Шесто чувство“ (1999)
 „Разделени заедно“ (1999)
 „Девет ярда“ (2000) (също и продуцент)
 „Хлапето“ (2000)
 „Неуязвимият“ (2000)
 „Бандити“ (2001)
 „Войната на Харт“ (2002)
 „Grand Champion“ (2002) (камео)
 „Плачът на Слънцето“ (2003)
 „Rugrats Go Wild!“ (2003) (глас)
 „Ангелите на Чарли: Газ до дупка“ (2003) (камео)
 „Десет ярда“ (2004)
 „Бандата на Оушън 2“ (2004) (камео)
 „Заложник“ (2005) (също и продуцент)
 „Град на греха“ (2005)
 „Късметът на Слевин“ (2005)
 „Алфа дог“ (2005)
 „През плета“ (2006) (глас)
 „16 пресечки“ (2006) (също и продуцент)
 „Идеалната непозната“ 2007
 „Умирай трудно 4“ (2007) (също и продуцент)
 „Тайните на Холивуд“ (2008)
 „Двойници“ (2009)
 „Скатавки“ (2010)
 „Непобедимите“ (2010)
 „Бесни страшни пенсии“ (2010)
 „В царството на пълнолунието“ (2012)
 „Непобедимите 2“ (2012)
 „Студена светлина“ (2012)
 „Looper: Убиец във времето“ (2012)
 „Умирай трудно: Денят настъпи“ (2013)
 „G.I. Joe: Ответен удар“ (2013)
 „Бесни страшни пенсии 2“ (2013)
 „Град на греха 2: Жена, за която да убиеш“ (2014)
 „Смъртоносен порок“ (2015)
 „Измъкване“ (2015)
 „На парчета“ (2016)
 „Смъртоносно желание“ (2018)
 „Стъкления“ (2019)

Източници

Външни препратки 

 
 
 Брус Уилис в kinobg.org

Американски актьори и актриси
Носители на Златен глобус
Носители на награда Еми
Американци в Германия